РЕПУБЛИКА СРПСКА

СКУПШТИНА ОПШТИНЕ ХАН ПИЈЕСАК

Број: 01-022-101/22

Дана: 12.09.2022. године

На основу чланова 38. и 39. Закона о локалној самоуправи („Службени гласник Републике Српске“ број 97/16 и 36/19), члана 17. Закона о статусу функционера јединице локалне самоуправе („Службени гласник Републике Српске“ број 96/05 и 98/13) и члана 37. Статута Општине Хан Пијесак („Службени гласник Општине Хан Пијесак“ број 10/17), Скупштина општине Хан Пијесак, на сједници одржаној дана 12.09.2022. године, донијела је

**О Д Л У К У**

О измјенама и допунама Одлуке о статусу, платама и другим правима

општинских функционера

**Члан 1.**

У Одлуци о статусу, платама и другим правима општинских функционера број 01-022-43/16 од 17.06.2016., 01-022-96/16 од 23.12.2016 и 01-022-81/18 од 31.08.2018. године („Службени гласник Општине Хан Пијесак“ број 41/16, 02/16 и 25/18), члан 6. мијења се и гласи:

„Плата начелника општине одређује се у износу од 3 просјечне бруто плате запослених у општинској управи општине Хан Пијесак за протеклу годину.

Плата замјеника начелника општине одређује се у износу од 2,2 просјечне бруто плате запослених у општинској управи општине Хан Пијесак за протеклу годину.

Плата предсједника скупштине одређује се у износу од 2,63 просјечне бруто плате запослених у општинској управи општине Хан Пијесак за протеклу годину.

Плата потпредсједника скупштине одређује се у износу од 1,91 просјечне бруто плате запослених у општинској управи општине Хан Пијесак за протеклу годину.

На плате из ставова 1., 2., 3. и 4. овог члана обрачунава се укупни пензијски стаж функционера, у складу са законом и колективним уговором.“

**Члан 2.**

Члан 6а. мијења се и гласи:

„Плата из члана 1. ове Одлуке је бруто плата, са припадајућим порезима и доприносима.“

**Члан 3.**

Члан 6б. мијења се и гласи:

„Примјена коефицијената из члана 1. Ове одлуке вршиће се од обрачуна плата за мјесец септембар 2022. године.“

**Члан 4.**

Ова Одлука ступа на снагу осам дана од дана објављивања у „Службеном гласнику Општине Хан Пијесак“.

ПРЕДСЈЕДНИК СКУПШТИНЕ ОПШТИНЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Кристина Стојановић, дипл.ек.

**О б р а з л о ж е њ е**

Законом о измјенама и допунама Закона о раду прописано је да радник остварује право на бруто плату, која се састоји од нето плате и пореза и доприноса. С обзиром на то да се користи бруто принцип обрачуна плата, као основица за обрачун плата функционера сада се узима просјечна бруто плата запослених у општинској управи за протеклу годину. Законом о статусу функционера јединице локалне самоуправе прописано је да плата по основу критеријума просјечне плате запослених у општинској управи не може бити већа од три и по плате за протеклу годину.

Измјеном Одлуке више се не врши увећање плате по основу критеријума броја становника у јединици локалне самоуправе.

Такође, предложеним коефицијентима бруто плате функционера повећавају се за 5%, јер су и запосленим службеницима и намјештеницима Општинске управе, као и радницима свих буџетских корисника општине Хан Пјесак, плате повећане за 5% од јула 2022. године.